भारत उदांस्रि जानायनि उनाव मोनसे समनि आसाम सिमनानि हाजोयारि सुबुंफोरा दिनै मोनसा-मोनसि। मानो ? मानि थाखाय दिनै आसामनि सिमनायाव दाङा-बाजि ? दिनै माखासे बोसोरनिफ्राय आसामनि नांजाबनाय हादरसाफोरा सिमना नारनानै आवग्रिना लानानै थासारिखौ बेले-बेजे खालामदों होननानै सानखांनाय फैदों। थारैनो बिफोर हादरसाफोरा सिमना नारमारदोंना ? आसामनिख्रुइ आसामनिफ्राय गावनानै सोरजि जानाय हाजोयारि हादरसाफोरनि सुबुंफोर थानाय जायगाफोरा गेसें। बिसोरहा हानि जेंनाबो गैया होननानै मिथिनो मोनो। बिदा-फंबाय बादियै रायजो जानाय सुबुंफोरा आसामनि सायाव बिसोरहा माबा मेगन सानाय सोमजिदों नामा ? बिनि फिन्नायखौ सोर होगोन ? उदां गोसोनि आसाम सिमनानि दलर गोसोनि थागिबि सिमनायारिफोरनि उदां गोसोखौ सुबिदा लानानै आगानसे-आगाननै आवगाय बोनाय आवग्रिनायानो बांसिन लुबै होनायखौ नुनो मोनो। बिदिनो आसाम-अरुनाचल प्रदेशनि सिमना जेंनानि मोनसे केस नं 1/198 आ जौसिनथार बिजिरसालियाव दंहैयो। आरो आसाम-मिज’राम हादरसाफोरनि सिमनानि जानथाया 164.6 किल’मिटार। दा गुबुनारि हादर सिमनायाव काटा बेरा होनाय बादियै हादरनि सिङावनो हादरसाफोरा सिमना सिल खालामनो गोनां जायोब्ला भारतनि सोदोमस्रियाव गोसोम दागो गोग्लैगोना रोखा। साननैसो सिगां आसाम-मिज’राम सिमनायाव दुथांफोरा पुलिस नायदिंगिरि थाखोनि मावख’गिरि जोखोम आरो गुबुनफोरा थैनांगौ जानाया जोंनि थाखाय साननांगौ जानानै फैदों। बिदि जाथायफोरा मानो जानो मोनखो ? बे बेलायाव सोरखारा मा मावगासिनो दं ? दुथांनि मुं लानानै दलर गोसोनि सिमनायाव हाथियारनि गेलेनाया माब्लाबो गनायथाव जानो हाया। मिरु सोरखारा बे आयदाखौ गोबोर गुरथ’ भाबै लानाया जोबोर गोनां जानानै फैदों। दा जों नुनाय बादि मन्थ्रि-एमएलएफोरनि गेजेरावल’ सावरायज्लायबाय थायोब्ला इयुनाव गाज्रिथार थासारियाव थांनाया बारा गिदिर बाथ्रा नङा। जों सा-सानजा भारतनि सुबुंफोरा गोजोनखौ मोजां मोनग्रा सुबुंगोजा। बिनिखायनो सा-सानजा भारताव माबोरै गोजोन थासारिखौ रैखा खालाम लांनो हायो बि सायाव दा सुबिदा फैनायावनो खालामनानै लानाया गोनांथार जानानै फैदों। बे बेलायाव मिरु सोरखारा मोनसे मोजां बिफाव लानाया गोनांथार।